Tieners beseer ná steierwerk by skool ineenstortArgieffoto Vyf mense, waaronder vier tieners, is beseer nadat steierwerk Dinsdag by ŉ hoërskool in Randburg, Johannesburg, ineengestort het. Russel Meiring, woordvoerder van ER24, het gesê die voorval het omstreeks 13:40 in die buurt Blairgowrie plaasgevind. “Die tieners het glo naby die steierwerk gespeel toe dit ineengestort het. Dit is nog nie duidelik wat die ineenstorting veroorsaak het nie. Dit word ondersoek,” het Chris Botha, woordvoerder van Netcare 911, gesê. Paramedici van albei nooddienste het saamgewerk om die tieners en ŉ volwassene, wat na die siekeboeg geneem is, te stabiliseer voordat hulle met ambulanse na ŉ nabygeleë hospitaal geneem is. Volgens Meiring het die mense geringe tot matige beserings opgedoen.